Diari Oficial de la Generalitat Valenciana


Sumari del DOGV 9473, del 18-11-2022 (2022/10708)

ORDRE 15/2022, d'11 de novembre, de la Conselleria d'Innovació, Universitats, Ciència i Societat Digital, per la qual s'aproven les bases reguladores i la convocatòria de les ajudes per a diverses accions de millora de les infraestructures de telecomunicacions en edificis de la Comunitat Valenciana, en el marc del Pla de recuperació, transformació i resiliència - Finançat per la Unió Europea - NextGenerationEU.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9473

Data del DOGV
:   18-11-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/10744


Data del document
:   11-11-2022

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Ordre

Anàlisi jurídica

 Descriptors 

:   * Conselleria d'Innovació, Universitats, Ciència i Societat Digital
    * ajuda pública

ORDRE 15/2022, d'11 de novembre, de la Conselleria d'Innovació, Universitats, Ciència i Societat Digital, per la qual s'aproven les bases reguladores i la convocatòria de les ajudes per a diverses accions de millora de les infraestructures de telecomunicacions en edificis de la Comunitat Valenciana, en el marc del Pla de recuperació, transformació i resiliència - Finançat per la Unió Europea - NextGenerationEU. [2022/10868]  
  
  
Preàmbul  
Article 1. Objecte de l'ajuda  
Article 2. Àmbit territorial i material d'aplicació  
Article 3. Règim jurídic aplicable  
Article 4. Compliment de la normativa d'ajudes d'estat  
Article 5. Vigència del programa  
Article 6. Objectiu dels projectes  
Article 7. Destinataris últims de les ajudes  
Article 8. Requisits i procediments tècnics aplicables a les actuacions subvencionables  
Article 9. Despeses subvencionables  
Article 10. Compatibilitat de les ajudes  
Article 11. Intensitat màxima de les ajudes  
Article 12. Dotació pressupostària  
Article 13. Òrgans competents per a la instrucció, resolució de concessió i seguiment de l'ajuda  
Article 14. Entitat col·laboradora  
Article 15. Presentació de sol·licituds  
Article 16. Documentació a presentar amb la sol·licitud  
Article 17. Instrucció del procediment  
Article 18. Comissió d'Avaluació  
Article 19. Resolució del procediment  
Article 20. Modificació de la resolució de concessió  
Article 21. Recursos  
Article 22. Justificació i pagament de l'ajuda  
Article 23. Documentació justificativa  
Article 24. Pèrdua de dret de cobrament  
Article 25. Actuacions de comprovació i control  
Article 26. Publicitat  
Annex: Condicions específiques en relació amb el principi de no causar mal significatiu (DNSH).  
  
  
Preàmbul  
  
El Pla Espanya digital 2025 recull un conjunt de mesures, reformes i inversions, articulades en deu eixos estratègics alineats amb les polítiques digitals marcades per la Comissió Europea per al nou període. Les accions del Pla estan orientades a fomentar un creixement més sostenible i inclusiu, impulsat per les sinergies de les transicions digital i ecològica, que arribe al conjunt de la societat, i es marca com un dels seus objectius garantir una connectivitat digital adequada per al 100 per cent de la població, promovent la desaparició de la bretxa digital entre zones rurals i urbanes (meta 2025: 100 % de la població amb cobertura 100 Mbps).  
Com a part de l'esforç d'Espanya digital 2025, el Pla per a la connectivitat i les infraestructures digitals de la societat, l'economia i els territoris (d'ara endavant, Pla per a la connectivitat), aprovat pel Consell de Ministres el dia 1 de desembre de 2020, conté com a mesura 14 del seu eix transversal 5 la millora de les infraestructures de telecomunicacions en edificis.  
Adoptar mesures de promoció per a aquests casos suposarà augmentar l'eficiència dels desplegaments, tant en termes econòmics com en reducció de terminis de construcció, facilitant així que els serveis digitals arriben als usuaris i al mateix temps es contribuïsca a la realització d'objectius de tipus urbanístic com és la reducció de l'impacte visual de les xarxes de telecomunicacions.  
D'altra banda, la magnitud de la crisi econòmica, social i sanitària provocada per la pandèmia de la covid-19 ha exigit una resposta comuna a escala europea que s'ha materialitzat amb la posada en marxa del nou fons de recuperació «Next Generation EU», l'objecte de la qual és contribuir al procés de recuperació de les economies de la Unió a partir de 2021. Dins d'aquest fons, el mecanisme de recuperació i resiliència, establit pel Reglament (UE) 2021/241 del Parlament Europeu i del Consell, de 12 de febrer de 2021, permetrà a Espanya mobilitzar un volum d'inversió sense precedents.  
Amb la finalitat de canalitzar aquestes inversions, contribuint a una recuperació sòlida i sostenible de l'economia espanyola, el Pla de recuperació, transformació i resiliència (d'ara endavant, PRTR), aprovat per la Comissió Europea el 16 de juny de 2021, traça l'agenda per a la modernització de l'economia espanyola fent ús dels recursos econòmics que provindran d'aquest Fons.  
Dins de les deu polítiques palanca que preveu el PRTR, una de les trenta línies d'acció que s'identifiquen és la component 15 (Connectivitat digital, impuls a la ciberseguretat i desplegament del 5G), que té entre els seus objectius l'impuls a la transformació digital, apostant perquè el 100 per cent de la població dispose d'una connectivitat adequada, promovent així la desaparició de la bretxa digital entre zones rurals i urbanes.  
Com a part d'aquesta component 15 del PRTR es preveu la inversió C15.I4 «Renovació i sostenibilitat d'infraestructures. Millora de l'equipament que permet allotjar les infraestructures de telecomunicacions situades en els edificis per a optimitzar el desplegament de xarxes i aconseguir un menor consum d'energia».  
En aquest context, per a aconseguir els fins de la inversió C15.I4, el Reial decret 990/2021, de 16 de novembre, pel qual s'aprova la concessió directa d'ajudes a les comunitats autònomes i a les ciutats de Ceuta i Melilla per a l'execució de diverses actuacions de millora de les infraestructures de telecomunicacions en edificis, en el marc del Pla de recuperació, transformació i resiliència, estableix les disposicions a les quals s'hauran d'ajustar-se les bases reguladores de les de les comunitats autònomes i les ciutats de Ceuta i Melilla per a la concessió als destinataris últims d'aquestes subvencions en execució del seu respectiu programa d'ajudes.  
Aquestes ajudes estan destinades a compensar els costos derivats de la millora de les instal·lacions de telecomunicacions en les edificacions subjectes al règim de propietat horitzontal que no disposen d'una infraestructura comuna de telecomunicacions (ICT) instal·lada a l'empara del Reial Decret llei 1/1998, de 27 de febrer, sobre infraestructures comunes en els edificis per a l'accés als serveis de telecomunicació, i el seu desplegament per Reial decret 346/2011, d'11 de març, pel qual s'aprova el Reglament regulador de les infraestructures comunes de telecomunicacions per a l'accés als serveis de telecomunicació a l'interior de les edificacions. Així mateix, es fomenta la retirada d'antenes i cablejat en desús de ràdio i televisió, la substitució de sistemes individuals de recepció de ràdio i televisió i d'antigues instal·lacions de recepció col·lectiva per sistemes comuns de recepció col·lectiva actualitzats que, al costat de la instal·lació de xarxes de fibra òptica o cable coaxial a l'interior d'edificacions i de xarxes multioperador en urbanitzacions complisquen, en l'aplicable, el que es preveu en la normativa vigent en matèria d'ICT, tot això a fi de facilitar la prestació de serveis de banda ampla ultraràpida.  
D'acord amb l'anterior, aquesta ordre té per objecte establir les bases reguladores i la convocatòria ajustades a les disposicions que apareixen en l'esmentat Reial decret 990/2021, de 16 de novembre. La disponibilitat total pressupostària de la convocatòria està dictada en aquest, sent per a la Comunitat Valenciana de 8.302.800 euros.  
En la tramitació d'aquesta ordre s'han recaptat informes de l'Advocacia General i de la Intervenció Delegada, segons el que s'indica en l'article 165.1 de la Llei 1/2015, de 6 de febrer, d'hisenda pública, del sector públic instrumental i de subvencions.  
Els terminis per a esmena i d'audiència establits s'han reduït a cinc hàbils en declarar-se la urgència segons el que s'estableix en l'article 13 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19.  
En virtut de les competències de la Conselleria d'Innovació, Universitats, Ciència i Societat Digital i el que s'estableix per l'article 160.2 de l'esmentada Llei 1/2015, de 6 de febrer,  
  
ORDENE  
  
Article 1. Objecte de l'ajuda  
1. Constitueix l'objecte d'aquesta ordre l'establiment de les bases reguladores de la concessió d'ajudes, i també la convocatòria d'aquestes ajudes, l'objectiu de les quals és l'execució de diverses actuacions de millora de les infraestructures de telecomunicacions en edificis de la Comunitat Valenciana.  
Aquestes ajudes estan subjectes al compliment, execució i realització de l'objectiu i les fites fixades en el PRTR per a la inversió C15.I4 «Renovació i sostenibilitat d'infraestructures. Millora de l'equipament que permet allotjar les infraestructures de telecomunicacions situades en els edificis per a optimitzar el desplegament de xarxes i aconseguir un menor consum d'energia» de la component 15 del pla.  
2. Es pretén posar en marxa un mínim de 1.412 actuacions finançades per aquesta convocatòria.  
  
Article 2. Àmbit territorial i material d'aplicació  
1.El que s'estableix per aquesta ordre serà aplicable en tot el territori de la Comunitat Valenciana.  
2.S'entendran com a àmbits materials d'actuació els edificis o conjunts d'edificacions, subjectes al règim de propietat horitzontal, establits en l'article 396 del Codi Civil, i també en els correlatius de la Llei 49/1960, de 21 de juliol, de propietat horitzontal, conclosos abans de l'1 de gener de 2000, que requerisquen adaptar les seues instal·lacions de telecomunicacions a l'interior de l'edifici o conjunt d'edificacions.  
  
  
Article 3. Règim jurídic aplicable  
1. El règim jurídic, la normativa específica aplicable, els requisits i les obligacions dels beneficiaris seran els establits en el Reial decret 990/2021, de 16 de novembre, pel qual s'aprova la concessió directa d'ajudes a les comunitats autònomes i a les ciutats de Ceuta i Melilla per a l'execució de diverses actuacions de millora de les infraestructures de telecomunicacions en edificis, en el marc del Pla de recuperació, transformació i resiliència, en aquesta ordre, i també en la Llei 38/2003, de 17 de novembre, i en el seu Reglament, aprovat per Reial decret 887/2006, de 21 de juliol. A falta del que es preveu en aquesta normativa, s'aplicaran les normes de dret administratiu. Així mateix, s'aplicarà la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives 2014/23/UE i 2014/24/UE del Parlament Europeu i del Consell, de 26 de febrer de 2014, en cas que en l'execució de les subvencions se celebren contractes que hagen de sotmetre's a aquesta llei. També és aplicable la Llei 11/2020, de 30 de desembre, de pressupostos generals de l'Estat per a 2021, en relació amb la vinculació legal amb la finalitat dels fons rebuts per a l'execució del Pla de recuperació, transformació i resiliència.  
Així mateix, són aplicables les definicions de frau, corrupció i conflicte d'interessos contingudes en la Directiva (UE) 2017/1371 del Parlament Europeu i del Consell, de 5 de juliol de 2017, sobre la lluita contra el frau que afecta els interessos financers de la Unió a través del dret penal, (Directiva PIF), i en el Reglament (UE, Euratom) 2018/1046 del Parlament Europeu i del Consell, de 18 de juliol de 2018, sobre les normes financeres aplicables al pressupost general de la Unió (Reglament financer de la UE), transposades al dret intern en la Llei orgànica 1/2019, de 20 de febrer, per la qual es modifica la Llei orgànica 10/1995, de 23 de novembre, del codi penal, per a transposar directives de la Unió Europea en els àmbits financer i de terrorisme, i abordar qüestions d'índole internacional.  
2.Aquestes ajudes estaran, així mateix, sotmeses al Reglament (UE) 2021/241 del Parlament Europeu i del Consell, de 12 de febrer de 2021, pel qual s'estableix el mecanisme de recuperació i resiliència, i també a la normativa interna aplicable a la gestió, seguiment i control que s'establisca per al Pla de recuperació, transformació i resiliència d'Espanya, en particular, el Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència, l'aplicació de la qual serà d'obligat compliment. En particular, és aplicable el que es preveu en els seus articles 37 i 46 en relació, respectivament, amb l'afectació legal dels ingressos procedents del mecanisme per a la recuperació i resiliència, i les obligacions d'informació per al seguiment dels projectes finançats a través del PRTR.  
L'anterior, sense perjudici de l'aplicació de qualssevol altres disposicions tant del dret nacional com de la Unió Europea que puguen resultar d'aplicació, particularment les que s'aproven en l'àmbit de l'execució i gestió dels fons provinents del mecanisme de recuperació i resiliència, establit pel Reglament (UE) 2021/241 del Parlament Europeu i del Consell, de 12 de febrer de 2021, i el PRTR. En particular, serà aplicable el que es preveu en l'Ordre HFP/1030/2021, de 29 de setembre, per la qual es configura el sistema de gestió del Pla de recuperació, transformació i resiliència, i l'Ordre HFP/1031/2021, de 29 de setembre, per la qual s'estableix el procediment i format de la informació a proporcionar per les entitats del sector públic estatal, autonòmic i local per al seguiment del compliment de fites i objectius i d'execució pressupostària i comptable de les mesures dels components del Pla de recuperació, transformació i resiliència.  
  
  
3.Serà també d'aplicació el que s'estableix en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i el Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19.  
  
  
Article 4. Compliment de la normativa d'ajudes d'estat  
Atesa l'atomització existent en el mercat de les empreses instal·ladores de telecomunicació, les ajudes regulades en aquesta ordre no estan sotmeses a la normativa europea en matèria d'ajudes d'Estat.  
Addicionalment, la Comissió Europea ha assenyalat en la Decisió SA.51514 (2018/N) quant a la naturalesa de les comunitats de propietaris, que les comunitats de propietaris d'edificis multifamiliars no poden considerar-se com a empreses que realitzen una activitat econòmica compresa en l'àmbit d'aplicació de l'article 107, apartat 1, del TFUE, ja que simplement representen als propietaris i no ofereixen serveis ni mercaderies als seus membres ni a ningú més.  
  
Article 5. Vigència del programa  
El programa d'ajudes que instrumenta aqueixa ordre, en el marc del Pla de recuperació, transformació i resiliència, estarà en vigor des de l'endemà de la publicació d'aquesta ordre en el Diari Oficial de la Generalitat Valenciana fins al 31 de desembre de 2023.  
  
Article 6. Objectiu dels projectes  
De conformitat amb el que es preveu en l'article 31 de la Llei 38/2003, de 17 de novembre, general de subvencions, i en l'article 83 del seu reglament de desplegament aprovat per Reial decret 887/2006, de 21 de juliol, i respectant el principi de neutralitat tecnològica, les subvencions es destinaran a cobrir inversions i despeses directament relacionades amb les actuacions necessàries per a:  
A) Línia d'actuació 1. Infraestructura de telecomunicacions adaptada per a radiodifusió sonora, televisió digital i banda ampla ultraràpida (instal·lació completa): actuació, en els edificis conclosos abans de l'1 de gener de 2000, per a l'adaptació completa dels equips i sistemes de radiodifusió sonora, televisió digital i de banda ampla ultraràpida fins a la ubicació equivalent al punt d'accés a l'usuari (PAU) del qual es dispose o s'haja d'instal·lar, amb les seues corresponents canalitzacions en cas necessari.  
Es renovaran amb aquesta línia del programa:  
i) Els elements de captació, adaptació, distribució, dispersió, amb el cablejat imprescindible, per a assegurar la correcta captació, distribució i lliurament, almenys, dels serveis radiodifosos. A aquest efecte, es prendran com a referència les característiques tècniques previstes en l'annex I del reglament aprovat pel Reial decret 346/2011, d'11 de març. Així mateix, prèvia consulta als operadors de comunicacions electròniques es desplegarà en l'edificació una xarxa de banda ampla ultraràpida des d'un punt d'interconnexió que s'haurà d'instal·lar en l'immoble i fins a cada PAU. A aquest efecte, es prendran com a referència les característiques tècniques previstes en l'annex II del reglament aprovat pel Reial decret 346/2011, d'11 de març.  
ii) I, si escau, es procedirà a la desinstal·lació i retirada dels equips i sistemes de telecomunicacions externs en desús, una vegada realitzades les actuacions anteriors; com ara: aparellatge, cables, antenes, inclosos els elèctrics o electrònics que tinguen associats i es procedirà a la seua correcta gestió mediambiental en compliment de la normativa vigent i aplicable als residus generats.  
B) Línia d'actuació 2. Infraestructura de telecomunicacions adaptada per a radiodifusió sonora, televisió digital i banda ampla ultraràpida (instal·lació parcial, al no incloure per a Radiodifusió Sonora i Televisió Digital ni els elements de captació ?antenes- ni d'adaptació ?equipament de capçalera?): Actuació, en els edificis conclosos abans de l'1 de gener de 2000, per a l'adaptació dels equips i sistemes de radiodifusió sonora, televisió digital i de banda ampla ultraràpida fins a la ubicació equivalent al Punt d'Accés a l'Usuari (PAU) del qual es dispose o s'haja d'instal·lar, amb les seues corresponents canalitzacions en cas necessari.  
  
Es renovaran amb aquesta línia del programa:  
i) Els elements de distribució i dispersió, amb el cablejat imprescindible, per a assegurar la correcta distribució i lliurament, almenys, dels serveis radiodifosos. A aquest efecte, es prendran com a referència les característiques tècniques previstes en l'annex I del reglament aprovat pel Reial decret 346/2011, d'11 de març. Així mateix, prèvia consulta als operadors de comunicacions electròniques es desplegarà en l'edificació una xarxa de banda ampla ultraràpida des d'un punt d'interconnexió que s'haurà d'instal·lar en l'immoble i fins a cada PAU, en els termes abans esmentats. A aquest efecte, es prendran com a referència les característiques tècniques previstes en l'annex II del reglament aprovat pel Reial decret 346/2011, d'11 de març.  
ii) I, si escau, es procedirà a la desinstal·lació i retirada dels equips i sistemes de telecomunicacions externs en desús, una vegada realitzades les actuacions anteriors, com ara: aparellatge, cables, antenes, inclosos els elèctrics o electrònics que tinguen associats i es procedirà a la seua correcta gestió mediambiental en compliment de la normativa vigent i aplicable als residus generats.  
C) Línia d'actuació 3. Infraestructura de telecomunicacions adaptada, exclusivament, per a banda ampla ultraràpida: actuació, en els edificis conclosos abans de l'1 de gener de 2000 per a l'adaptació dels equips i sistemes de banda ampla ultraràpida fins a la ubicació equivalent al punt d'accés a l'usuari (PAU) que es dispose o que s'haja d'instal·lar, amb les seues corresponents canalitzacions en cas necessari.  
  
Es renovaran amb aquesta línia del programa:  
i) Amb una consulta prèvia als operadors de comunicacions electròniques es desplegarà en l'edificació una xarxa de banda ampla ultraràpida des d'un punt d'interconnexió que s'haurà d'instal·lar en l'immoble i fins a cada PAU, en els termes abans esmentats. A aquest efecte, es prendran com a referència les característiques tècniques previstes en l'annex II del reglament aprovat pel Reial decret 346/2011, d'11 de març.  
ii) I, si escau, es procedirà a la desinstal·lació i retirada dels equips i sistemes de telecomunicacions externs en desús, una vegada realitzades les actuacions anteriors; com ara: aparellatge, cables, inclosos els elèctrics o electrònics que tinguen associats i es procedirà a la seua correcta gestió mediambiental en compliment de la normativa vigent i aplicable als residus generats.  
  
Article 7. Destinataris últims de les ajudes  
1. Podran sol·licitar i, en el seu cas, obtindre la condició de destinataris últims de les ajudes les comunitats de propietaris, d'un edifici o conjunt d'edificacions situats en la Comunitat Valenciana, subjectes al règim de propietat horitzontal, establits en l'article 396 del Codi Civil, i també en els correlatius de la Llei 49/1960, de 21 de juliol, de propietat horitzontal, i que requerisquen adaptar les seues instal·lacions de telecomunicacions a l'interior de l'edifici o conjunt d'edificacions.  
Per a cadascuna de les tres actuacions esmentades en l'article 6, s'estableix una data de construcció de l'edifici que es justificarà mitjançant consulta descriptiva i gràfica de la informació cadastral dels béns immobles.  
2. No podran resultar destinataris últims de les ajudes les comunitats de propietaris en les quals concórrega alguna de les prohibicions establides en l'apartat 2 de l'article 13 de la Llei 38/2003, de 17 de novembre, quan els resulten d'aplicació.  
3. Els destinataris últims de les subvencions destinaran l'import íntegre de l'ajuda que reben al pagament de les corresponents actuacions subvencionables i quedaran subjectes a les obligacions previstes en l'article 14 de la Llei 38/2003, de 17 de novembre, i també a les contingudes en el Reial decret 990/2021, de 16 de novembre, les que es determinen en aquestes bases reguladores, les que figuren en la resolució de concessió de les ajudes i en les instruccions específiques que, en el seu cas, dicte el Ministeri d'Assumptes Econòmics i Transformació Digital en matèria d'execució, seguiment, pagament de les ajudes, informació i publicitat, justificació i control de la despesa.  
4. Els destinataris últims hauran de mantindre un sistema de comptabilitat separada, o un codi comptable diferenciat que reculla adequadament totes les transaccions. Així mateix, hauran de disposar dels llibres comptables, registres diligenciats i altres documents en els termes exigits per la legislació aplicable al beneficiari, i també les factures i altres justificants de despesa de valor probatori equivalent i els corresponents justificants de pagament. Aquest conjunt de documents constitueix el suport justificatiu de l'ajuda concedida, garanteix el seu adequat reflex en la comptabilitat dels beneficiaris i haurà de conservar-se durant un termini mínim de deu anys.  
5. L'incompliment de qualsevol de les obligacions assenyalades en els apartats 3 i 4 anteriors podrà ser causa de la pèrdua de dret al cobrament o del reintegrament de l'ajuda concedida segons la fase procedimental en què es trobe la tramitació de l'expedient.  
  
Article 8. Requisits i procediments tècnics aplicables a les actuacions subvencionables  
1. Las actuacions a què es refereix l'article 6 hauran de realitzar-les empreses instal·ladores inscrites en el registre d'empreses instal·ladores de telecomunicació al qual es refereix l'article 3 del Reglament regulador de l'activitat d'instal·lació i manteniment d'equips i sistemes de telecomunicació, aprovat pel Reial decret 244/2010, de 5 de març. En concret, pel tipus d'activitat «F», segons el que s'estableix en l'Ordre ITC/1142/2010, de 29 d'abril, per la qual es desplega el Reglament regulador de l'activitat d'instal·lació i manteniment d'equips i sistemes de telecomunicació.  
2. Les actuacions objecte d'ajuda hauran de comptar amb el corresponent projecte tècnic subscrit per titulat o titulada competent en matèria d'infraestructures comunes de telecomunicacions.  
3. Les actuacions hauran de complir amb la normativa vigent que els siga aplicable, i també comptar amb les preceptives llicències i autoritzacions administratives en el cas que aquestes ho requerisquen.  
4. A l'efecte de l'execució de les actuacions descrites en l'article 6 que incloguen el desplegament d'una infraestructura de banda ampla ultraràpida en els edificis o conjunt d'edificacions, els operadors interessats a ser consultats sobre el tipus de portadors a utilitzar habilitaran un punt d'informació on podran dirigir-se els projectistes, i informaran dels corresponents enllaços d'internet a la Secretaria d'Estat de Telecomunicacions i Infraestructures Digitals, perquè els publique en la seua pàgina web.  
Si no existeix resposta de cap operador en un termini màxim de 15 dies hàbils des de la data de la consulta realitzada, o en absència d'operadors interessats a ser consultats, el projecte tècnic incorporarà, únicament com a portador, el cablejat de fibra òptica.  
La Secretaria d'Estat de Telecomunicacions i Infraestructures Digitals podrà habilitar, si és necessari, un procediment de consulta i intercanvi d'informació alternatiu al descrit en aquest article.  
  
5. Per a cadascuna de les línies d'actuació esmentades en l'article 6, el projecte tècnic, el butlletí d'instal·lació de telecomunicacions, el protocol de proves específic i la certificació final d'obra i, en el seu cas, l'acta de replanteig, es presentaran i tramitaran complint el procediment previst en l'Ordre ITC/1644/2011, de 10 de juny, per la qual es desplega el Reglament regulador de les infraestructures comunes de telecomunicacions per a l'accés als serveis de telecomunicació a l'interior de les edificacions, aprovat pel Reial decret 346/2011, d'11 de març.  
  
La Secretaria d'Estat de Telecomunicacions i Infraestructures Digitals publicarà en la seua pàgina web els models de documents abans referits adaptats a cadascuna de les actuacions recollides en l'article 6, això amb la finalitat de normalitzar els seus continguts i aspectes tècnics a emplenar en cada cas; igualment, publicarà el model d'informe tècnic de renovació que subscriurà el projectista seleccionat per la propietat i el model de pressupost desglossat que lliurarà a la propietat, l'empresa instal·ladora registrada encarregada per aquesta de la realització dels treballs.  
6. El beneficiari de l'ajuda haurà de respectar l'anomenat principi de no causar un perjudici significatiu al medi ambient (principi DNSH per les seues sigles en anglés, «Do No Significant Harm»). Per això, el beneficiari de l'ajuda ha de preveure els mecanismes que asseguren el compliment en totes les fases del disseny i execució del projecte de les condicions específiques associades a cadascun dels objectius mediambientals recollits en l'article 17 del Reglament 2020/852 del Parlament Europeu i del Consell, de 18 de juny de 2020, relatiu a l'establiment d'un marc per a facilitar les inversions sostenibles i pel qual es modifica el Reglament (UE) 2019/2088. Aquestes condicions específiques s'enumeren en l'annex.  
  
Article 9. Despeses subvencionables  
1. Les ajudes es destinaran a finançar inversions i despeses que estiguen directament relacionades i siguen necessàries per a la realització dels projectes, en els termes previstos en l'article 31 de la Llei 38/2003, de 17 de novembre, i en l'article 83 del reglament d'aquesta llei, i que es materialitzen en el període que va des de la presentació de la sol·licitud fins a la data de finalització del projecte.  
2. Seran despeses subvencionables, les següents:  
a) Els treballs vinculats a l'activitat del titulat o titulada competent en matèria de telecomunicacions: elaboració del corresponent projecte tècnic, direcció d'obra i certificació final, i també els informes tècnics de renovació i memòries que siguen necessaris i, en el seu cas, la consulta als operadors de telecomunicacions i la verificació voluntària del projecte i del certificat.  
b) Els treballs vinculats a l'activitat de l'empresa instal·ladora: elaboració del pressupost d'obra, execucions materials (equipament de tota mena que es necessite, la realització de les mesures de comprovació i la seua corresponent mà d'obra), realització del butlletí d'instal·lació de telecomunicacions i del protocol de proves associat i, en el seu cas, dels costos de la desinstal·lació i la retirada dels equips i sistemes de telecomunicacions externs en desús, una vegada realitzades les actuacions subvencionables i de la seua correcta gestió mediambiental en compliment de la normativa vigent i aplicable als residus generats, sempre que no es tracte de sistemes o equips per als quals s'haja regulat el règim de responsabilitat ampliada del productor del producte.  
  
3. Dins de les despeses subvencionables, d'acord amb l'article 31.8 de la Llei 38/2003, de 17 de novembre, general de subvencions, s'admetran els impostos indirectes aplicables quan no siguen susceptibles de recuperació o compensació pel beneficiari. No obstant l'anterior, s'exclou expressament de les despeses subvencionables l'impost sobre el valor afegit (IVA).  
4. En cap cas el cost d'adquisició de les despeses subvencionables podrà ser superior al valor de mercat. Quan l'import de la despesa subvencionable supere les quanties establides en la Llei 9/2017, de 8 de novembre, de contractes del sector públic, per al contracte menor, el beneficiari haurà de sol·licitar com a mínim tres ofertes de diferents proveïdors, amb caràcter previ a la contractació del compromís per a l'obra, la prestació del servei o el lliurament del bé, llevat que per les seues especials característiques no existisca en el mercat suficient nombre d'entitats que els realitzen, presten o subministren.  
5. En aplicació del que es disposa en l'article 31.4.a de la Llei 38/2003, de 17 de novembre, les infraestructures i equips que siguen objecte d'ajuda hauran de romandre afectes al fi concret del projecte durant un període mínim de cinc anys, comptats a partir de la finalització d'aquest, o fins al final de la seua vida útil si aquesta fora menor de cinc anys.  
  
Article 10. Compatibilitat de les ajudes  
Les ajudes atorgades en l'àmbit d'aquesta ordre seran compatibles amb qualsevol altra ajuda d'altres programes o instruments de qualssevol administracions públiques o organismes o ens públics, nacionals o internacionals, particularment de la Unió Europea, fins que aquesta ajuda no cobrisca els mateixos costos, d'acord amb el principi de no duplicitat en el finançament previst en l'article 9 Reglament (UE) 2021/241 del Parlament Europeu i del Consell, de 12 de febrer de 2021, de conformitat amb el que es disposa en el Reglament financer.  
El beneficiari tindrà l'obligació d'informar sobre qualssevol altres fons (no sols europeus) que hagen contribuït al finançament de les mateixes actuacions.  
  
Article 11. Intensitat màxima de les ajudes  
1. S'entén per intensitat d'ajuda l'import brut de l'ajuda expressat en percentatge dels costos subvencionables del projecte.  
La intensitat màxima de l'ajuda no podrà superar el 70 per cent dels costos subvencionables que consten en les factures, amb els límits que s'assenyalen a continuació per a cada una de les línies d'actuació.  
2. La quantia màxima de la subvenció per a cadascuna de les línies d'actuació previstes en l'article 6 i per a cada destinatari últim, amb un màxim subvencionable de fins a 35 habitatges, entesos com a unitats immobiliàries de l'edifici o conjunt d'edificacions, és la següent:  
  
a) Línia d'actuació 1: infraestructura de telecomunicacions adaptada per a radiodifusió sonora, televisió digital i banda ampla ultraràpida (instal·lació completa):  
i. Import màxim de l'ajuda: 16.660 euros.  
ii. La fórmula de càlcul aplicable és: (680 - de cost unitari \* 35 habitatges) \* màxim 70 per cent d'intensitat de l'ajuda.  
b) Línia d'actuació 2: infraestructura de telecomunicacions adaptada per a radiodifusió sonora, televisió digital i banda ampla ultraràpida (instal·lació parcial, al no incloure per a radiodifusió sonora i televisió digital ni els elements de captació ?antenes- ni d'adaptació ?equipament de capçalera?):  
i. Import màxim de l'ajuda: 14.700 euros.  
ii. La fórmula de càlcul aplicable és: (600 - de cost unitari \* 35 habitatges) \* màxim 70 per cent d'intensitat de l'ajuda.  
c) Línia d'actuació 3: infraestructura de telecomunicacions adaptada, exclusivament, per a banda ampla ultraràpida:  
i. Import màxim de l'ajuda: 11.882,50 euros.  
ii. La fórmula de càlcul aplicable és: (485 - de cost unitari \* 35 habitatges) \* màxim 70 per cent d'intensitat de l'ajuda.  
3. La quantitat restant fins al cost total de l'actuació serà assumida per les comunitats de propietaris beneficiàries de les ajudes.  
4. L'import de les subvencions en cap cas podrà ser de tal quantia, que aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
  
  
Article 12. Dotació pressupostària  
1. D'acord amb el que es disposa en l'annex I del Reial decret 990/2021, de 16 de novembre, on s'estableix l'ajuda concedida a les comunitats autònomes, la quantia corresponent a la Comunitat Valenciana per al període 2021-2023 és de 8.302.800 euros. Aqueixa quantitat va ser sol·licitada per la Conselleria d'Innovació, Universitats, Ciència i Societat Digital i concedida per Resolució de 15 de desembre de 2021, del Secretari d'Estat de Telecomunicacions i Infraestructures Digitals, de concessió d'una subvenció a la Comunitat Valenciana, finançable amb fons europeus, per a l'execució de diverses actuacions de millora de les infraestructures de telecomunicacions en edificis, en el marc del Pla de recuperació, transformació i resiliència.  
En l'esmentada resolució s'indica que l'import corresponent a l'anualitat 2021 (2.516.000 euros) es concedia a càrrec de l'aplicació pressupostària 46.76.283D.281 corresponent als pressupostos generals de l'Estat per a 2021 i l'import corresponent a les anualitats 2022 i 2023 (5.032.000 euros i 754.800 euros, respectivament) s'abonarà, subjecte a l'existència de disponibilitat pressupostària, a càrrec de les aplicacions pressupostàries que s'habiliten en la llei de pressupostos generals de l'Estat del corresponent exercici.  
2. La quantia total de l'ajuda queda condicionada a l'existència de crèdit adequat i suficient en el moment de la resolució de la concessió, i serà la que figure en la línia S8749000 del programa pressupostari 542.99, «MRR. Transformació digital, ciència i investigació», del corresponent pressupost de despeses de la Generalitat per a aquest exercici.  
  
Article 13. Òrgans competents per a la instrucció, resolució de concessió i seguiment de l'ajuda  
1. L'òrgan competent per a instruir el procediment serà la Direcció General per a l'Avanç de la Societat Digital de la Conselleria d'Innovació, Universitats, Ciència i Societat Digital. Aquesta direcció general s'encarregarà també del seguiment de les ajudes. Així mateix, podrà requerir els interessats totes les dades i acreditacions que jutgen necessàries per a la deguda qualificació de les activitats objecte de subvenció.  
  
2. L'òrgan competent per a resoldre serà la Conselleria d'Innovació, Universitats, Ciència i Societat Digital. També serà de la seua competència la resolució dels expedients sancionadors.  
3. La Sotssecretària de la Conselleria d'Innovació, Universitats, Ciència i Societat Digital serà l'encarregada de la gestió econòmica-pressupostària de les despeses i ingressos del programa.  
4. Totes les persones que intervinguen en el procés de gestió i tramitació d'aquestes subvencions, incloent-hi la verificació del compliment de les condicions, realització de tràmits d'anàlisis de la justificació, pagament i reintegrament, en el seu cas, hauran de manifestar de manera expressa l'absència o no de conflicte d'interés, emplenant l'oportuna declaració.  
5. Les persones i entitats participants en el programa hauran d'observar un comportament íntegre i coherent amb els principis del codi ètic de la Conselleria d'Innovació, Universitats, Ciència i Societat Digital, abstenint-se de qualsevol actuació que provoque o facilite l'existència de conflictes d'interés, frau o corrupció, havent de col·laborar amb les administracions públiques per a evitar aquest tipus de situacions fraudulentes per a la societat. En el cas que qualsevol persona o entitat tinga coneixement de fets que puguen ser constitutius de frau o irregularitat relacionats amb les subvencions regulades en aquestes bases, haurà de posar-ho en coneixement d'aquesta conselleria a través del canal de denúncies habilitat en l'adreça de correu electrònic jaacwestxglruixym@poz.ay. La totalitat d'informació relativa al funcionament d'aquest canal, i també al codi ètic de la Conselleria i a la resta d'aspectes inclosos en el seu Pla de mesures antifrau pot consultar-se en el portal de la Conselleria d'Innovació, Universitats, Ciència i Societat Digital.  
  
  
Article 14. Entitat col·laboradora  
La Conselleria d'Innovació, Universitats, Ciència i Societat Digital podrà decidir si gestiona les ajudes directament o amb el suport d'una entitat col·laboradora, segons el que s'estableix en l'article 161 de la Llei 1/2015, de 6 de febrer, d'Hisenda Pública, del Sector Públic Instrumental i de Subvencions.  
L'entitat col·laboradora haurà de complir els requisits establits en l'article 13 de la Llei 38/2003, de 17 de novembre, així com satisfer les obligacions i exercir les funcions previstes en l'article 15 d'aquesta llei, i serà seleccionada amb observança al que es disposa en el seu article 16.  
  
Article 15. Presentació de sol·licituds  
1. Les sol·licituds seran ateses per rigorós ordre de presentació, d'acord amb el que es preveu en l'article 62.1 del Reial Decret llei 36/2020, de 30 de desembre.  
2. El termini de presentació de sol·licituds a aquest programa d'ajudes s'iniciarà el dia després de la publicació d'aquesta ordre en el Diari Oficial de la Generalitat Valenciana i finalitzarà el 14 març de 2023.  
Es considerarà esgotat el pressupost quan s'efectue el registre de l'última sol·licitud d'ajuda que totalitze l'import assignat en la convocatòria. En cas que s'esgote el pressupost assignat, i sempre que no haja expirat el termini establit en el paràgraf anterior, podran continuar registrant-se sol·licituds en llista de reserva provisional que seran ateses per rigorós ordre d'entrada, qüestió que haurà de ser notificada al destinatari últim afectat perquè en prenga coneixement, i estaran supeditades a la incorporació de nou pressupost a la convocatòria. En cap cas la presentació d'una sol·licitud a la llista de reserva provisional generarà cap dret per al sol·licitant fins que no es valide la sol·licitud.  
  
Es donarà publicitat a la data d'esgotament del crèdit pressupostari si aquest es produeix amb anterioritat al 14 de març de 2023.  
3. Les sol·licituds hauran de presentar-se abans de l'inici del projecte, amb la qual cosa es garanteix l'efecte incentivador de l'ajuda. Els projectes es podran executar una vegada presentada la sol·licitud, sense esperar que la concessió de l'ajuda es produïsca i sense que això prejutge la decisió que finalment s'adopte.  
4. Cada comunitat de propietaris només podrà presentar una sol·licitud d'ajuda i serà per a una única actuació, de les tres possibles que es descriuen en l'article 6.  
5. La presentació de la sol·licitud, juntament amb la corresponent documentació, suposa l'acceptació de les bases que s'estableixen en aquesta ordre.  
  
Article 16. Documentació a presentar amb la sol·licitud  
1. Considerant el que es preveu en l'article 14.3 de la Llei 39/2015, d'1 d'octubre, del procediment administratiu comú de les administracions públiques, amb la finalitat de garantir el principi d'igualtat i en atenció a la capacitat econòmica que es presumeix per a l'adquisició de l'objecte subvencionable, la tramitació tant de la sol·licitud com, en general, del procediment serà electrònica i requerirà que l'entitat sol·licitant dispose durant totes les fases del procediment de certificat de representant d'entitat ?o de persona física- emés per la Autoritat de Certificació de la Comunitat Valenciana, o per qualsevol entitat reconeguda en la llista de confiança de prestadors de serveis de certificació establits a Espanya, publicada en la seu electrònica del Ministeri d'Indústria, Comerç i Turisme.  
Així mateix, l'entitat sol·licitant podrà autoritzar una altra persona perquè realitze qualsevol tràmit relacionat amb aquesta convocatòria sempre que aquesta autorització conste en el Registre de representants de la ACCV, (https://www.accv.es/servicios/registro-derepresentantes/).  
La tramitació de la sol·licitud suposa la signatura d'aquesta i dels seus annexos, i es presentarà en el registre telemàtic de la Generalitat a través de la seua pàgina web, (https://www.gva.es/va/inicio/procedimientos'id\_proc=22141). Una vegada presentada la sol·licitud davant el registre electrònic, aquest emetrà automàticament un resguard acreditatiu de la presentació de la sol·licitud, que podrà ser arxivat o imprés per l'entitat interessada, en els termes previstos en el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana.  
  
2. Cada sol·licitant haurà de presentar la documentació següent:  
a) Sol·licitud d'ajuda.  
La sol·licitud s'adequarà al model normalitzat, disponible en la seu electrònica de la Generalitat. Durant la tramitació de la presentació de la sol·licitud de l'ajuda a través del Registre electrònic, s'inclouran, entre altres, les declaracions responsables següents:  
i. Declaració referent a totes les ajudes, subvenciones ingressos o recursos procedents de qualssevol administració o ens públic o privat per als mateixos costos subvencionables que els previstos en aquesta convocatòria.  
ii. Declaració responsable de no estar sotmesa en cap de les prohibicions de l'article 13 de la Llei 38/2003, de 17 de novembre, general de subvencions, i, en particular, de trobar-se al corrent en el pagament d'obligacions per reintegrament de subvencions, en els termes previstos en l'article 25 del Reglament de la Llei general de subvencions.  
  
iii. Declaració responsable d'estar al corrent de pagament de les obligacions de reemborsament de qualssevol altres préstecs o bestretes concedides anteriorment a càrrec dels pressupostos generals de l'Estat i els pressupostos de la Generalitat.  
iv. Declaració responsable relativa al compromís de compliment dels principis transversals establits en el PRTR i que pogueren afectar l'àmbit objecte de gestió.  
v. Compromís dels destinataris últims de concedir els drets i els accessos necessaris per a garantir que la Comissió, l'OLAF, el Tribunal de Comptes Europeu, la Fiscalia Europea i les autoritats nacionals competents exercisquen les seues competències.  
En la sol·licitud s'inclouran les dades següents per a la identificació dels destinataris últims, amb la finalitat de ser inclosos en una base de dades única per a donar adequat compliment al mandat establit en la lletra d de l'apartat 2 de l'article 22 del Reglament (UE) 2021/241 del Parlament Europeu i del Consell, de 12 de febrer de 2021, i de conformitat amb el que es preveu en l'article 8.1 de l'Ordre HFP/1030/2021, de 29 de setembre:  
1. Document d'identificació fiscal del beneficiari.  
2. Nom de la persona física o raó social de la persona jurídica.  
3. Domicili fiscal de la persona física o jurídica.  
4. Acceptació de la cessió de dades entre les administracions públiques implicades per a donar compliment al que es preveu en la normativa europea que és aplicable i de conformitat amb la Llei orgànica 3/2018, de 5 de desembre, de protecció de dades personals i garantia dels drets digitals.  
b) Documentació que ha d'acompanyar a la sol·licitud, la qual haurà de presentar-se utilitzant els mateixos mitjans utilitzats per a la presentació de la sol·licitud:  
i. Un certificat de l'acord de la junta de propietaris de l'immoble, emés i signat pel secretari o secretari-administrador de la comunitat amb el vistiplau del president o, en el seu cas, de la representació legal de la societat cooperativa en el qual, de manera expressa:  
  
1. S'adjunte còpia del document d'identificació fiscal de la comunitat de propietaris.  
2. Es faculte un representant legal o voluntari per a realitzar les gestions de tramitació i justificació de l'ajuda.  
3. S'aporte l'acord adoptat vàlidament en el qual s'aprove la realització de l'actuació objecte de la petició d'ajuda.  
4. S'aporte l'informe tècnic de renovació, segons el model normalitzat per la Secretaria d'Estat de Telecomunicacions i Infraestructures Digitals, subscrit per titulat o titulada competent en matèria d'infraestructures comunes de telecomunicacions, en el qual s'indicarà la tipologia d'actuació en la qual s'enquadra l'ajuda sol·licitada, descripció de l'actuació subvencionable, i quantia màxima de l'ajuda sol·licitada, el pressupost aprovat dels seus honoraris professionals.  
5. S'aporte el pressupost desglossat, segons el model normalitzat per la Secretaria d'Estat de Telecomunicacions i Infraestructures Digitals, aprovat per la propietat a l'empresa instal·ladora de telecomunicacions registrada per a l'execució de l'actuació acordada; pressupost que serà realitzat sobre la base del que es preveu en l'informe tècnic de renovació, abans esmentat.  
6. S'aporte descripció de com es donarà compliment de les condicions específiques a respectar en relació amb el principi de no causar mal significatiu (DNSH) que es recullen en l'annex d'aquesta ordre.  
  
7. S'aporte consulta descriptiva i gràfica de dades cadastrals de l'immoble en el qual es duran a terme les actuacions, que acredite l'ús i el seu any de conclusió, que ha de ser anterior a l'1 de gener de 2000.  
ii. En cas de no tindre compte bancari donat d'alta en la base de dades corporativa de la Generalitat Valenciana, s'haurà de donar d'alta mitjançant el procediment (https://www.gva.es/es/inicio/procedimientos'id\_proc=22251).  
Junt amb la sol·licitud d'ajuda es podrà autoritzar a l'òrgan administratiu concedent la consulta a la informació de l'Administració Tributària o de la Seguretat Social en relació amb el compliment de les obligacions corresponents. Alternativament, s'adjuntarà certificat acreditatiu del compliment de les seues obligacions tributàries i amb la Seguretat Social.  
3. Si la sol·licitud no reuneix els requisits establits en la convocatòria, l'òrgan instructor requerirà l'esmena a l'interessat. S'indicarà al sol·licitant que, en cas de no esmenar, se'l tindrà per desistit de la seua petició, prèvia resolució que haurà de ser dictada en els termes previstos en l'article 21 de la Llei 39/2015, d'1 d'octubre.  
4. Els terminis per a esmena i d'audiència s'han reduït a cinc dies hàbils en declarar-se la urgència en virtut del que s'estableix en l'article 13 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19.  
Els requeriments per a l'esmena de les sol·licituds, i també qualsevol altre que poguera realitzar-se i que resulten necessaris per a la resolució de l'expedient, s'efectuaran de manera electrònica, sense perjudici del que s'estableix en l'article 41 i següents de la Llei 39/2015, d'1 d'octubre.  
5. Així mateix, es podrà requerir a l'entitat sol·licitant qualssevol altra dada, document o informe complementari que resulte necessari per a la resolució de l'expedient.  
  
Article 17. Instrucció del procediment  
1. El criteri per a l'atorgament de les ajudes serà el del moment de presentació de la sol·licitud juntament amb tota la documentació corresponent.  
La data i l'hora en què la sol·licitud puga considerar-se completa determinarà la posició en l'ordre de les sol·licituds presentades.  
No es considerarà correctament presentada una sol·licitud, ni podrà iniciar-se la tramitació, si aquesta no està acompanyada de la documentació requerida en l'article 16.  
El òrgan instructor emetrà un informe amb la llista ordenada dels expedients complets que serà elevada a la Comissió d'Avaluació.  
2. La Comissió d'Avaluació verificarà, per a cada expedient, que les inversions proposades s'enquadren dins dels supòsits previstos en les línies d'actuació de l'article 6 d'aquesta ordre.  
La Comissió d'Avaluació emetrà un informe amb la llista ordenada dels expedients complets i enquadrats en una línia d'actuació concreta. Així mateix, elaborarà una relació de les propostes que no s'enquadren en cap dels supòsits previstos en l'esmentat article 6.  
  
3. L'òrgan instructor, a la vista de l'informe de la Comissió d'Avaluació, formularà la proposta de resolució provisional. Aquesta proposta constarà de:  
a) Sol·licituds estimades, especificant-ne per a cadascuna: el pressupost finançable, la quantia de l'ajuda proposada i, en el seu cas, les condicions tecnicoeconòmiques particulars associades.  
b) Relació de sol·licituds desestimades, per al cas de les propostes que no s'enquadren en cap dels supòsits previstos en l'esmentat article 6.  
La proposta de resolució provisional serà notificada als interessats perquè, en el termini de cinc dies hàbils, comptats a partir de l'endemà de la notificació, aquests puguen presentar al·legacions, entenent-se que, quan no es presenten al·legacions, la resolució provisional es converteix, automàticament, en definitiva.  
3. Examinades les al·legacions, es formularà proposta de resolució definitiva, que haurà d'expressar la relació de sol·licitants per als quals es proposa la concessió d'ajuda i la seua quantia, i serà publicada perquè, en el termini de cinc dies hàbils comptats a partir de l'endemà de la seua publicació, els interessats comuniquen la seua acceptació.  
4. L'acceptació de l'ajuda per part del beneficiari suposa, entre altres, l'acceptació que la seua proposta apareixerà en la llista d'operacions de caràcter públic, prevista en l'article 115, apartat 2, del Reglament (UE) 1303/2013 del Parlament Europeu i del Consell, de 17 desembre de 2013, amb el contingut mínim que s'assenyala en l'annex XII d'aquest reglament, sense perjudici de la publicació en la Base de Dades Nacional de Subvencions en els termes previstos en els articles 18 i 20 de la Llei 38/2003, de 17 de novembre.  
Així mateix, l'acceptació de l'ajuda suposa permetre l'accés de l'Administració i de tots els òrgans que es preveuen en l'article 22 del Reglament (UE) 2021/241, del Parlament Europeu i del Consell, pel qual s'estableix el mecanisme de recuperació i resiliència a la informació continguda en el registre de titularitats reals, creat per l'Ordre JUS/319/2018, o l'accés a altres bases de dades de l'Administració que puguen subministrar aquestes dades sobre els titulars reals. També suposa acceptar la cessió d'informació entre aquests sistemes i el Sistema de Fons Europeus, segons les previsions contingudes en la normativa europea i nacional aplicable.  
5. D'acord amb l'article 24.6 de la Llei 38/2003, de 17 de novembre, les propostes de resolució provisional i definitiva no creen cap dret enfront de l'Administració a favor del beneficiari proposat, mentre no se li haja publicat la resolució de concessió.  
  
Article 18. Comissió d'Avaluació  
1. Correspon a la Comissió d'Avaluació elaborar un informe amb la llista ordenada dels expedients complets i enquadrats en una línia d'actuació concreta.  
La composició de la Comissió, que respectarà el principi de paritat entre homes i dones, i de capacitació tècnica, és la següent:  
I. Presidència: la persona titular de la Subdirecció General per a l'Avanç de la Societat Digital i de la Intel·ligència Artificial.  
II. Vocals: tres funcionari/àries nomenats per la Direcció General per a l'Avanç de la Societat Digital, amb rang, almenys, de cap de secció,  
III. Secretaria: Un funcionari/ària de la Direcció General per a l'Avanç de la Societat Digital, nomenat pel president/a, amb veu, però sense vot.  
2. La Comissió d'Avaluació podrà requerir als interessats totes les dades i acreditacions que jutgen necessàries per a la deguda qualificació de les activitats objecte de subvenció.  
3. La Comissió d'Avaluació regirà el seu funcionament pel que es disposa en la secció tercera del capítol II del títol preliminar de la Llei 40/2015, d'1 d'octubre, de règim jurídic del sector públic, i la seua composició respondrà al principi de presència equilibrada de dones i homes, excepte per raons fundades i objectives, degudament motivades, d'acord amb els principis establits per la Llei orgànica 3/2007, de 22 de març, per a la igualtat efectiva entre homes i dones.  
4. Tots els participants de la Comissió manifestaran de manera expressa l'absència de conflicte d'interés. Les persones i entitats participants en el programa hauran d'observar un comportament íntegre i coherent amb els principis del codi ètic de la Conselleria d'Innovació, Universitats, Ciència i Societat Digital, abstenint-se de qualsevol actuació que provoque o facilite l'existència de conflictes d'interés, frau o corrupció, havent de col·laborar amb les administracions públiques per a evitar aquest tipus de situacions fraudulentes per a la societat. En cas que qualsevol persona o entitat tinga coneixement de fets que pogueren ser constitutius de frau o irregularitat relacionats amb les subvencions regulades en aquestes bases, haurà de posar-ho en coneixement d'aquesta conselleria a través del canal de denúncies habilitat en l'adreça de correu electrònic, hjvwwfiyllavgqwrq@eyx.fv. La totalitat d'informació relativa al funcionament d'aquest canal, i també al codi ètic de la Conselleria i a la resta d'aspectes inclosos en el seu Pla de mesures antifrau pot consultar-se en el portal de la Conselleria d'Innovació, Universitats, Ciència i Societat Digital.  
  
  
Article 19. Resolució del procediment  
1. L'òrgan competent per a resoldre, a la vista de les propostes de resolució definitives, dictarà les resolucions de concessió en el termini de 15 dies hàbils des de la data d'elevació de les corresponents propostes de resolució.  
2. Aquesta resolució, que serà motivada, d'acord amb el que s'estableix en l'article 25.2 de la Llei 38/2003, de 17 de novembre, posarà fi a la via administrativa i es publicarà en la seu electrònica de la Generalitat.  
El termini màxim per a resoldre i notificar la resolució serà de sis mesos comptats des de la data de presentació de la sol·licitud. El venciment d'aquest termini sense que s'haja dictat i notificat o publicat resolució expressa legitima als interessats per a entendre desestimada la sol·licitud d'ajuda, conforme al que s'estableix en l'article 25.5 de la Llei 38/2003, de 17 de novembre.  
3. La resolució haurà de contindre els sol·licitants als quals es concedeix l'ajuda i la desestimació expressa de les sol·licituds a les quals no es concedeix ajuda.  
4. Les ajudes concedides es publicaran també en la Base de Dades Nacional de Subvencions, d'acord amb el que s'estableix en l'article 20.8.b de la Llei 38/2003, de 17 de novembre.  
  
Article 20. Modificació de la resolució de concessió  
1. Els projectes amb ajuda concedida hauran d'executar-se en el temps i forma aprovats en la resolució de concessió. No obstant això, quan sorgisquen circumstàncies concretes que alteren les condicions tècniques o econòmiques tingudes en compte per a la concessió de l'ajuda, es podrà sol·licitar la modificació de la resolució de concessió davant el titular de l'òrgan competent per a resoldre.  
2.La sol·licitud de modificació s'acompanyarà d'una memòria en la qual s'exposaran els motius dels canvis i es justificarà la impossibilitat de complir les condicions imposades en la resolució de concessió.  
  
3.L'òrgan responsable per a resoldre les sol·licituds de modificació serà el titular de l'òrgan competent per a resoldre.  
4.El termini màxim de resolució i notificació serà de tres mesos, sense que es puga depassar la data de finalització del termini vigent d'execució del projecte objecte de l'ajuda. En cas de no dictar-se resolució abans de la data de finalització del projecte, la resolució que es dicte només podrà ser denegatòria.  
  
Article 21. Recursos  
La resolució del procediment de concessió d'ajudes, que posa fi a la via administrativa, podrà ser recorreguda potestativament en reposició, en el termini d'un mes i davant el mateix òrgan que l'ha dictada, d'acord amb el que es disposa en els articles 123 i 124 de la Llei 39/2015, d'1 d'octubre. Sense perjudici de l'anterior, contra la resolució del procediment de concessió de les ajudes assenyalades, en el termini de dos mesos a comptar des de l'endemà de la data de publicació d'aquesta resolució, cal interposar recurs davant la Sala Contenciosa Administrativa del Tribunal Superior de Justícia de la Comunitat Valenciana. No es podrà interposar recurs contenciós administratiu fins que siga resolt expressament o s'haja produït la desestimació presumpta, del recurs de reposició interposat.  
  
Article 22. Justificació i pagament de l'ajuda  
1. Els destinataris últims de les ajudes hauran de justificar la realització de la inversió requerida per a dur a terme l'actuació objecte d'ajuda abans de l'1 de setembre de 2023.  
Aquesta justificació es realitzarà a través de la presentació de la documentació justificativa de la realització de l'actuació i de la documentació complementària mínima descrita en l'article següent. La documentació que s'aporte per a justificar l'execució de l'actuació ha de ser coherent amb la informació aportada en el formulari de sol·licitud de l'ajuda i documents que s'acompanyen.  
En la justificació es verificarà que s'han complit els fins previstos de conformitat amb totes les normes aplicables i, en particular, amb les normes relatives a la prevenció de conflicte d'interés, de frau, de corrupció i del doble finançament procedent del Mecanisme de Reconstrucció i Resiliència. En particular, s'atendrà el que es preveu en l'annex de la Decisió de la Comissió que aprova els acords operacionals entre la Comissió Europea i Espanya conforme al Reglament (UE) 2021/241 del Parlament Europeu i del Consell, de 12 de febrer de 2021.  
  
En tot cas, en la justificació es tindrà en compte el que s'estableix en article 63 del Reial Decret llei 36/2020, de 30 de desembre, que recull unes certes singularitats en la justificació de les subvencions relacionades amb l'ús de fons europeus.  
2. Comprovada l'execució de l'actuació, i també el lliurament de tota la documentació exigida dins del termini establit, l'òrgan competent ordenarà el pagament de la subvenció.  
3. En cas que el destinatari final de l'ajuda no complisca amb l'obligació de justificació dins del termini establit, no es procedirà al pagament de la subvenció i es declararà la pèrdua del dret al seu cobrament, de conformitat amb el que s'estableix en l'article 89 del Reglament de la Llei 38/2003, de 17 de novembre, aprovat per Reial decret 887/2006, de 21 de juliol, utilitzant, per a això, el procediment previst en l'article 42 de l'esmentada llei.  
  
Article 23. Documentació justificativa  
1. La modalitat de justificació per a l'acreditació de la realització del projecte, el compliment de les condicions imposades i la consecució dels objectius previstos en la resolució de concessió seran la de compte justificatiu.  
2. El compte justificatiu contindrà una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
Així mateix, el compte justificatiu inclourà la documentació següent:  
a) Relació certificada i còpia de les factures i dels seus justificants bancaris de pagament, corresponents a l'actuació realitzada i que responguen als pressupostos acceptats per la destinatària última i presentats en la sol·licitud d'ajuda.  
b) Còpia del projecte tècnic subscrit per titulat o titulada competent en matèria d'infraestructures comunes de telecomunicacions, l'estructura i el contingut de les quals s'adaptaran, per a cada tipologia d'actuació, als que es publiquen en la pàgina web de la Secretaria d'Estat de Telecomunicacions i Infraestructures Digitals, pel qual es regiran les actuacions realitzades per l'empresa instal·ladora de telecomunicacions registrada encarregada l'execució de l'actuació.  
c) Còpia del butlletí d'instal·lació emés per l'empresa instal·ladora de telecomunicació que va executar les actuacions. Aquest butlletí haurà d'ajustar-se al model normalitzat inclòs com a annex III de l'Ordre ITC/1142/2010, de 29 d'abril, per la qual es desplega el Reglament regulador de l'activitat d'instal·lació i manteniment d'equips i sistemes de telecomunicació, aprovat pel Reial decret 244/2010, de 5 de març, identificant en l'apartat de «descripció de la instal·lació o intervenció» el detall dels treballs realitzats, aquest contingut s'ajustarà per a cada tipologia d'actuació als models que es publiquen en la pàgina web de la Secretaria d'Estat de Telecomunicacions i Infraestructures Digitals.  
  
d) Còpia del protocol de proves d'ICT, exclusivament emplenat en els apartats que corresponguen a la mena d'actuació realitzada, emés per l'empresa instal·ladora de telecomunicació que haja executat les actuacions. La seua estructura i contingut s'adaptaran, per a cada tipologia d'actuació, als quals es publiquen com a documents normalitzats en la pàgina web de la Secretaria d'Estat de Telecomunicacions i Infraestructures Digitals.  
e) Còpia del certificat de fi d'obra subscrit per titulat o titulada competent en matèria d'ICT. La seua estructura i contingut s'adaptaran, per a cada tipologia d'actuació, als que es publiquen en la pàgina web de la Secretaria d'Estat de Telecomunicacions i Infraestructures Digitals.  
  
f) Còpia de la certificació atorgada per la presentació i tramitació telemàtica realitzada dels documents corresponents, en compliment del que es preveu en l'Ordre ITC/1644/2011, de 10 de juny, per la qual es desplega el Reglament regulador de les infraestructures comunes de telecomunicacions per a l'accés als serveis de telecomunicació a l'interior de les edificacions, aprovat pel Reial decret 346/2011, d'11 de març; que incloga el número d'expedient assignat, de conformitat amb el procediment de presentació telemàtica habilitat, a tal fi, en la seu electrònica de la Secretaria d'Estat de Telecomunicacions i Infraestructures Digitals.  
g) En els casos en els quals es realitze la desinstal·lació i retirada dels equips i sistemes de telecomunicacions externs en desús, com ara, aparellatge, cables, antenes, inclosos els elèctrics o electrònics que tinguen associats, es disposarà dels mitjans necessaris per a la correcta gestió d'aquests, disposant dels certificats corresponents del seu correcte tractament en les plantes autoritzades de gestió de residus.  
  
Aquesta gestió haurà de realitzar-se, en tot cas, en compliment del que es preveu en la normativa aplicable als residus generats, i quan es tracte de residus d'aparells elèctrics i electrònics, conforme al Reial decret 110/2015, de 20 de febrer, sobre residus d'aparells elèctrics i electrònics per a la seua gestió ambiental.  
Per a garantir la correcta gestió i facilitar el compliment de la normativa vigent, les empreses instal·ladores de telecomunicacions encarregades dels treballs de desinstal·lació i retirada podran realitzar acords amb els sistemes col·lectius de responsabilitat ampliada del productor ?SCRAP- autoritzats, per a les diferents tipologies de residus, que els hauran d'aportar l'oportú justificant del seu lliurament.  
L'empresa instal·ladora facilitarà a la destinatària última de les ajudes copia d'aquest justificant per a ser aportat en la tramitació de la justificació final de la sol·licitud.  
h) Reportatge fotogràfic de les actuacions realitzades, que incloga fotografies de la situació de l'edifici o conjunt d'edificis abans i després de les actuacions i, en el seu cas, dels equips i instal·lacions principals finals objecte de l'ajuda, i on es mostre el cartell publicitari de l'actuació col·locat en l'immoble, el disseny i la distribució del qual serà realitzat a través de la pàgina web de la Secretaria d'Estat de Telecomunicacions i Infraestructures Digitals.   
Les fotografies de la situació de l'edifici abans de les actuacions s'associaran al projecte tècnic, i les que corresponguen al resultat final de les actuacions al certificat de fi d'obra.  
3. La documentació es remetrà a l'òrgan encarregat del seguiment de les ajudes, sense perjudici de la presentació dels informes de seguiment que s'establisquen en la resolució de concessió i dels que expressament sol·licite l'òrgan encarregat del seguiment de les ajudes, en els terminis i amb el contingut que s'hi determine.  
En tot cas, les despeses previstes hauran de realitzar-se sempre dins del període de realització del projecte especificat en la resolució de concessió més, si escau, l'ampliació concedida. No obstant això, els documents de pagament poden tindre data de venciment posterior, sempre que aquesta data estiga compresa dins del termini concedit per a presentar la documentació justificativa.  
4. Els beneficiaris tindran l'obligació de conservar els documents justificatius i altra documentació concernent al finançament, en format electrònic, durant un període de 10 anys a partir de l'operació.  
  
  
Article 24. Pèrdua de dret de cobrament  
1. L'incompliment dels requisits establits en aquesta ordre i les altres normes aplicables, i també de les condicions que, en el seu cas, s'hagen establit en la corresponent resolució de concessió, podrà donar lloc a la pèrdua del dret al cobrament de l'ajuda.  
Els criteris de graduació d'incompliments seran els següents:  
a) L'incompliment total i manifest de l'objectiu per al qual es va concedir l'ajuda, o qualsevol altra irregularitat que presente caràcter sistèmic o afecte elements essencials del projecte finançat, serà causa de la pèrdua del dret al cobrament de la totalitat de l'ajuda.  
b) El incompliment amb l'obligació de justificació serà causa de la pèrdua del dret al cobrament de la totalitat de l'ajuda.  
c) L'incompliment parcial de l'objectiu o que afecte activitats concretes, o qualsevol altra irregularitat que únicament afecte elements no essencials del projecte, comportarà la pèrdua del dret al cobrament d'aquella part de l'ajuda destinada a aquests. En tot cas, per a apreciar incompliment parcial, el grau de compliment dels objectius d'extensió de cobertura per als quals es va concedir l'ajuda haurà de superar el 50 per cent.  
d) En el cas d'incompliment del principi de DNSH, conforme al que s'estableix en el Reglament (UE) 2021/241 del Parlament Europeu i del Consell, de 12 de febrer de 2021, pel qual s'estableix el mecanisme de recuperació i resiliència, i la normativa nacional que s'haja dictat sobre aquest tema, serà causa de la pèrdua del dret al cobrament de la totalitat de l'ajuda.  
2. Serà aplicable el que es preveu en el títol IV de la Llei 38/2003, de 17 de novembre, si concorregueren els supòsits d'infraccions administratives en matèria de subvencions i ajudes públiques.  
3. Les infraccions podran ser qualificades com a lleus, greus o molt greus d'acord amb els articles 56, 57 i 58 de la citada Llei 38/2003, de 17 de novembre. La potestat sancionadora per incompliment s'exercirà d'acord amb el que s'estableix en l'article 66 de la mateixa llei.  
  
  
Article 25. Actuacions de comprovació i control  
1. Totes les actuacions estaran sotmeses al que s'estableix en el títol III de la Llei 38/2003, de 17 de novembre, en matèria de control financer.  
2. Així mateix, estaran sotmeses al seguiment i control que s'establisca per al Pla de recuperació, transformació i resiliència, i també les obligacions específiques relatives a la informació i publicitat, control, verificació, seguiment i altres obligacions imposades per la normativa interna i de la Unió Europea que per al mecanisme de recuperació i resiliència de la Unió Europea s'establisquen i l'aplicació de la qual siga d'obligat compliment.  
3. D'acord amb el que es preveu en els apartats anteriors, els destinataris últims de les ajudes estaran obligats a facilitar les comprovacions de l'òrgan encarregat del seguiment de les ajudes encaminades a comprovar la realització de les activitats objecte de l'ajuda, conforme al que s'estableix en el corresponent pla de control que siga aplicable. Així mateix, estaran sotmesos al control financer de la Intervenció General de l'Administració de l'Estat, al control fiscalitzador del Tribunal de Comptes i als controls que puguen realitzar els òrgans de control i fiscalització de la Comissió Europea, d'acord amb el que s'estableix en la normativa aplicable a la gestió de les ajudes finançades amb fons europeus.  
4. La Secretaria d'Estat de Telecomunicacions i Infraestructures Digitals podrà realitzar totes les inspeccions que siguen necessàries per a comprovar i verificar el compliment de les condicions, requisits i objectius a què estan sotmeses les ajudes regulades en aquesta ordre.  
5. A l'efecte de donar compliment al que es preveu en l'article 22.2.d del Reglament (UE) 2021/241 del Parlament Europeu i del Consell, de 12 de febrer de 2021, l'Administració i tots els òrgans que es preveuen en l'article 22 de l'esmentat reglament podran accedir a la informació continguda en el Registre de titularitats reals (disposició addicional tercera de la Llei 10/2010, de 28 d'abril, de prevenció del blanqueig de capitals i del finançament del terrorisme), o l'accés a altres bases de dades de l'Administració que puguen subministrar aquestes dades sobre els titulars reals. També serà possible la cessió d'informació entre aquests sistemes i el Sistema de Fons Europeus, segons les previsions contingudes en la normativa europea i nacional aplicable.  
  
  
Article 26. Publicitat  
1. La publicitat de les ajudes concedides es durà a terme segons el que es disposa en l'article 18 de la Llei 38/2003, de 17 de novembre, mitjançant la seua publicació en la Base de Dades Nacional de Subvencions, de conformitat amb el que es disposa en el Reial decret 130/2019, de 8 de març, pel qual es regula la Base de Dades Nacional de Subvencions i la publicitat de les subvencions i altres ajudes públiques.  
2. A més, les instal·lacions objecte d'ajudes hauran d'estar senyalitzades d'acord amb el que s'indique en el Manual de marca del PRTR, de maig de 2021, de la Secretaria d'Estat de Comunicació del Ministeri de la Presidència, Relacions amb les Corts i Memòria Democràtica, que estarà disponible en la web de la Secretaria d'Estat de Telecomunicacions i Infraestructures Digitals.  
  
  
DISPOSICIONS FINALS  
  
Primera  
Aquesta ordre produirà efectes des de l'endemà de la seua publicació en el Diari Oficial de la Generalitat Valenciana.  
  
Segona  
Contra aquesta ordre, que posa fi a la via administrativa, podrà interposar-se en el termini d'un mes recurs potestatiu de reposició davant l'òrgan que l'ha dictada, de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé en el termini de dos mesos recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que es preveu en els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre recurs que s'estime oportú.  
  
Alacant, 11 de novembre de 2022  
  
La consellera d'Innovació, Universitat,   
Ciència i Societat Digital,  
JOSEFINA BUENO ALONSO  
  
  
Annex  
Condicions específiques en relació amb el principi  
 de no causar mal significatiu (DNSH)  
  
Entre les obligacions per a complir amb el que es disposa en el Pla de recuperació, transformació i resiliència (PRTR), en el Reglament (UE) 2021/241 del Parlament Europeu i del Consell, de 12 de febrer de 2021, pel qual s'estableix el mecanisme de recuperació i resiliència, i la seua normativa de desplegament, es troba la de respectar l'anomenat principi de no causar un perjudici significatiu al medi ambient (principi DNSH per les seues sigles en anglés, «Do No Significant Harm»).  
Per això, el beneficiari de l'ajuda ha de preveure els mecanismes que asseguren el compliment en totes les fases del disseny i execució del projecte de les condicions específiques que s'enumeren a continuació associades a cadascun dels objectius mediambientals recollits en l'article 17 del Reglament 2020/852 del Parlament Europeu i del Consell, de 18 de juny de 2020, relatiu a l'establiment d'un marc per a facilitar les inversions sostenibles i pel qual es modifica el Reglament (UE) 2019/2088:  
  
Objectiu mediambiental Condició específica  
Mitigació del canvi climàtic.  
  
S'espera que la mesura genere emissions importants de gasos d'efecte d'hivernacle-  
 Per a la instal·lació de les infraestructures IT, en el que siga aplicable es tindran en compte les recomanacions i millors pràctiques contingudes en la versió més recent del Codi de conducta europeu sobre consum energètic d'equips de banda ampla, i/o el projecte tècnic demostra que s'han fet els majors esforços per a implementar pràctiques rellevants sobre eficiència energètica en els equips i instal·lacions.  
Adaptació al canvi climàtic.  
  
S'espera que la mesura done lloc a un augment dels efectes adversos de les condicions climàtiques actuals i de les previstes en el futur, sobre si mateixa o en les persones, la naturalesa o els actius- En relació amb les instal·lacions d'infraestructures comunes de telecomunicacions en edificis per a projectes de desplegament de banda ampla ultraràpida i, en el seu cas, d'infraestructures de telecomunicacions adaptades a radiodifusió sonora i televisió digital, s'ha identificat com a risc climàtic físic que podria ser pertinent per a aquesta mesura el risc d'inundacions (pluvials i, en el seu cas, fluvials o costaneres).  
  
Per a aquest risc climàtic s'incorporaran, en el moment del disseny i la construcció, les solucions d'adaptació que reduïsquen aquest risc i s'aplicaran abans de l'inici de les operacions.  
  
Transició a una economia circular, inclosos la prevenció i el reciclatge de residus.  
  
¿S'espera que la mesura:  
i) Done lloc a un augment significatiu de la generació, incineració o eliminació de residus, excepte la incineració de residus perillosos no reciclables;  
ii) genere importants ineficiències en l'ús directe o indirecte de recursos naturals en qualsevol de les fases del seu cicle de vida, que no es minimitzen amb mesures adequades, o  
iii) done lloc a un perjudici significatiu i a llarg termini per al medi ambient en relació a l'economia circular- Els equips no contindran les substàncies restringides enumerades en l'annex II de la Directiva 2011/65/UE, excepte quan els valors de concentració en pes d'aquestes substàncies en materials homogenis no superen els límits màxims enumerats en l'esmentat annex.  
  
Per a actuacions que incloguen la retirada dels equips i sistemes de telecomunicacions externs en desús, inclosos els elèctrics i electrònics associats, serà requisit per a la concessió de la subvenció la inclusió en el projecte tècnic preceptiu d'un capítol de gestió de residus que garantisca el màxim reciclatge, al final de la seua vida útil, dels equips elèctrics i electrònics. Al final de la seua vida útil, l'equip se sotmetrà a una preparació per a operacions de reutilització, recuperació o reciclatge, o un tractament adequat, inclosa l'eliminació de tots els fluids i un tractament selectiu d'acord amb l'annex VII de la Directiva 2012/19/UE  
  
Els agents encarregats de la construcció de les infraestructures IT seguiran el principi de jerarquia dels residus, donant prioritat a la prevenció, preparació per a la reutilització, reciclatge, valorització energètica i finalment eliminació, sempre que siga possible des del punt de vista mediambiental.  
  
Prevenció i el control de la contaminació.  
  
S'espera que la mesura done lloc a un augment significatiu de les emissions de contaminants a l'atmosfera, l'aigua o el sòl-  
 S'adoptaran mesures per a reduir el soroll, la pols i les emissions contaminants durant la fase d'obra i s'executaran les actuacions associades a aquesta mesura sempre complint la normativa d'aplicació vigent quant a la possible contaminació de sòls i aigua.